Pellegrini, Peter, predseda NR SR (2023-12-13):
(Zaznievanie gongu.) Vážené panie poslankyne, vážení páni poslanci, prosím vás, aby ste sa dostavili do rokovacej sály. Vážené panie poslankyne, vážení páni poslanci, dovoľte, aby som vás informoval o rokovaní poslaneckého grémia, na ktorom, samozrejme, nedošlo k dohode, preto budem navrhovať ďalší postup rokovania Národnej rady a bude si to vyžadovať aj rozhodnutie hlasovaním. Vzhľadom na to, že sme v strede tohto týždňa a budúci týždeň budeme musieť Národnú radu a rokovanie prerušiť bez ohľadu na to, v akom bode sa budeme nachádzať, kvôli vianočným sviatkom, chcem navrhnúť, aby sme urobili úpravy v spôsobe nášho rokovania aj v programe Národnej rady tak, aby sme budúci týždeň definitívne mohli hlasovať o návrhu o štátnom rozpočte na rok 2024. Čiže v prvom rade vás chcem informovať, že Národnej rade bol doručený vládny návrh zákona o štátnom rozpočte na rok 2024, tlač 100, a preto v mene troch poslaneckých klubov za stranu SMER – SD, HLAS a SNS podávam návrh na zaradenie tohto nového bodu do programu 6. schôdze Národnej rady Slovenskej republiky. Je všeobecný súhlas? (Reakcie z pléna.) Ani rozpočet? Prezentujme sa a hlasujme o zaradení tohto bodu do programu Národnej rady Slovenskej republiky. (Hlasovanie.) Prítomných 78 poslancov, za 78. Tento návrh sme schválili a zaradili do programu vládny návrh zákona o štátnom rozpočte na rok 2024. Ďalej podávam procedurálny návrh, aby sme dnes nehlasovali o sedemnástej a ani zajtra o jedenástej. Je všeobecný súhlas? (Reakcie z pléna.) Prezentujme sa a hlasujme. Čiže ani dnes o sedemnástej, ani zajtra o jedenástej, to znamená po dnešnom hlasovaní bude najbližšie hlasovanie zajtra o 17. hodine. (Hlasovanie.) Prítomných 78 poslancov, za 76, proti 1, nehlasoval 1. Aj tento návrh sme schválili. Chcem vás požiadať, aby sme rokovali v nasledovnom poradí. Ešte keď sme pri procedúre, navrhujem, aby sme dnes rokovali do 24. hodiny. Je všeobecný súhlas? (Ruch v sále a reakcie z pléna.) (Hlasovanie.) Prezentujme sa a hlasujme, aby sme dnes rokovali do dvadsiatej štvrtej. (Hlasovanie.) Prítomných 77, za 76, proti bol 1. Konštatujem, že aj tento návrh sme schválili. Dámy a páni, teraz podávam návrh, aby sme rokovali v nasledovnom postupe, aby sme dnes pokračovali v rokovaní o tlači 97, to je zákon v súvislosti so zlepšením stavu verejných financií, následne tlač 90 zákon o organizácii činnosti vlády, kompetenčný zákon, potom dorokovali v druhom čítaní zákon o niektorých opatreniach na úsekoch environmentálnej záťaže, tlač 82, potom zákon o odplatách a poskytovaní príspevku v civilnom letectve, tlač 56, a tlač 86 o národnom zdravotníckom informačnom systéme, ktoré už čakajú iba na prerokovanie v druhom čítaní. A následne po týchto zákonoch, tak ako som ich vymenoval, pristúpime k rokovaniu o návrhu štátneho rozpočtu s tým, že po prerokovaní týchto piatich zákonov, ešte raz opakujem, konsolidačný zákon, kompetenčný zákon, zákon o envirozáťažiach, zákon o odplatách v civilnom letectve a zákon o národnom zdravotníckom informačnom systéme pristúpime k rokovaniu o návrhu štátneho rozpočtu s tým, že po prerokovaní týchto zákonov bude vytvorená päťhodinová prestávka na rokovanie výborov a následne pristúpime k rokovaniu o návrhu štátneho rozpočtu s tým, že procedúry ako, v akom čase budeme rokovať a tak ďalej, vzhľadom na to, ako sa bude vyvíjať celé rokovanie a celá situácia, opäť prehodnotíme zajtra o 17. hodine, kedy budeme hlasovať. Je všeobecný súhlas s týmto návrhom? (Reakcie z pléna.) Nie je. Prosím, prezentujme sa a hlasujme, aby sme teraz rokovali v poradí zákony tak, ako som ich uviedol, potom bude vytvorená päťhodinová prestávka na rokovanie výborov a následne pristúpime k rokovaniu o štátnom rozpočte. (Hlasovanie.) Prítomných 76, za 76. Tento návrh sme schválili. A zároveň, dámy a páni, si vás dovoľujem požiadať o to, aby sme bod interpelácie a bod prerokovanie odpovedí na interpelácie zaradili na koniec tejto schôdze. Je všeobecný súhlas? (Reakcie z pléna.) Prosím, prezentujme sa a hlasujme. Pán poslanec Pročko, neporušujeme žiadny rokovací poriadok, pretože Národná rada hlasuje v zmysle rokovacieho poriadku a má právo sa rozhodnúť o tom, ako bude rokovanie prebiehať hlasovaním. (Hlasovanie.) Národná rada nie je uznášaniaschopná. (Potlesk.) Vyhlasujem 15-minútovú prestávku, po ktorej opäť overím uznášaniaschopnosť a dám hlasovať o tomto poslednom návrhu. Ďakujem veľmi pekne. (Prestávka.)